Die moeilike dinge om oor gehoorsaam te wees! - 'N GEMEENTE IN AFRIKA VIR DIE HELE WÊRELD
Die moeilike dinge om oor gehoorsaam te wees!
"Hy het vir my gesê: Jy is my dienaar, jy is Israel, deur jou maak Ek my mag bekend."
- Jesaja 49:3
​Wanneer ons dieper en dieper in die bybel begin rondgrawe begin ons sekere temas raaksien wat herhalend is. Wanneer ons na die geskiedenis van die kerk kyk sien ons dat sekere van hierdie temas op die voorgrond tree op verskillende tye, en ander weer dan na die agtergrond skuif. Sekere temas is weer konstant daar, maar ons mis dit. 'n Tema soos genade is altyd daar, maar ons gaan selde diep genoeg om werklik meer te verstaan van hoe diep God se genade in die Bybel is. Ons wil eerder fokus op my tiende vir die kerk voor of na aftrekkings is.
NS: Hierdie tema van tiendes word veral belangrik wanneer 'n familielid sê hulle is terminaal siek aan kanker (sarkasme, korrek. Dominees kan ook sarkasties wees).
Genade is altyd belangrik en tiendes ook. Ons gee soms net aan sekere temas te veel praatkrag, wat daartoe lei dat van die ander temas in die bybel minder aandag kry.
Een van hierdie temas wat ons soms miskyk is identiteit. Ons mis dit soms omdat ons die Bybel gebruik vir die verkeerde redes. Ons probeer te maklik die bybel gebruik vir maklike antwoorde. Daarom gesprekke oor tiendes wat vir lank aanhou in plaas van diep gesprekke oor my identiteit as kind van God.
Meeste van ons probeer ons identiteit as kind van God versterk deur 'n vinnige prentjie op whatsapp oop te maak wat sê: "God het jou lief. Jy kan enigiets doen vandag." Die emosie wat dan ontstaan is een van wonder! Ek kan enigiets doen. God bou my op.
Die Woord sê egter nêrens da tons tot enigiets in staat is nie, maar wel alles. Alles (soos in Fil 4:13) beteken dat God ons krag sal gee vir moeilike en goeie tye – weereens 'n deurlopende tema in die bybel.
Die tema van identiteit in die bybel mag nie afgewater word tot iets wat net via sosiale media gekommunikeer word nie. Dit moet gesoek word in die Woord van God.
Elke keer wanneer God se volk afdwaal roep Hy hulle terug na wie Hy is, en wie Sy volk is. Hulle behoort aan Hom. Hy is God.
Dissipels wat God se Woord ernstig opneem is bereid om dieper te delf en te sien wat daar geskrywe is wat my kan vorm na God se wil.
Met dit in gedagte wil ek hê jy moet nuut kyk na hierdie teksvers. Die profeet wat hierdie woorde van God af hoor is Jesaja. Die woorde wat God gebruik handel oor die volk se identiteit.
Hy sê vir Jesaja dat Israel Sy dienaar is, en tweedens dat God deur Israel Sy mag bekend maak. Wonderlike woorde wat diep sny wanneer ons dink oor ons elkeen se identiteit.
God wil Sy weë deur ons bekend maak. In effek vra God dat Sy volk weer sal vra wie hulle is. Wat is hul identiteit? Hopelik kom hulle uit daarby dat hul identiteit gekoppel is aan God se identiteit. Hopelik sal hulle dan sien dat hulle afgedwaal het en na God terugkeer om weer te vind wat hul identiteit is.
God se identiteit is die een van die God wat aanhou roep, en ons identiteit moet altyd wees om te antwoord. Op daardie manier maak Hy sy wil aan almal bekend.
Wat is Sy wil vir ons?
Wanneer ons gehoorsaam is aan God se Woord het ons nie nodig om 'n dieper betekenis in Sy Woord te vind vir hoe om ons tiendes aan die kerk te gee nie. Ons sal egter stilstaan by die feit dat gehoorsame kinders van God se identiteit een is wat altyd wil gee wat hy of sy het. Dalk verstaan jy dan beter wat dit beteken om tiendes te gee of selfs nie.
Begin deur God te vra om jou gehoorsaam te maak aan die temas in die bybel wat deurlopend daar is.
'n Tema soos genade vir almal, ook moordenaars. 'n Tema soos gasvryheid, maak nie saak hoeveel keer familie jou teleurstel nie. 'n Tema soos eerlikheid, maak nie saak hoeveel keer mense by die maatskappy daaroor vir jou lag nie.